
מדריך לכתיבת מדריך מקצועי
להתחיל, לסיים, וליהנות מכל רגע של כתיבה!



למה כתבתי את המדריך הזה?
ככותבת ועורכת, אני שומעת שוב ושוב את אותן שאלות: 
איך מתחילים לכתוב מדריך מקצועי? 
איך מוצאים כותרות מעניינות, שימשכו את הלקוחות לקרוא? 
האם להתמקד בנושא אחד, או לתת טעימה ממספר נושאים?
אני שומעת גם את התסכול של נשים שרוצות לכתוב- ולא מוצאות זמן, שמתחילות- ונתקעות, שמתאמצות לכתוב- וחשות שזה לא זה. 
מטרת המדריך היא ללמד אותך, צעד אחר צעד, כיצד לכתוב בעצמך את המדריך שלך.
 הידע וההבנה של התחום המקצועי שלך נמצאים אצלך, ומעבר לזה- אף כותבת לא תוכל להכניס במקומך למילים את החיבור, את הלהט, את האמון שיש לך במוצר שלך.  

מהו תפקידו של המדריך המקצועי?
מהו תפקידו של המדריך המקצועי? מה שונה בינו לבין מודעה או כתבת תדמית?
המודעה/ הכתבה מספרות ללקוח מי אנחנו, מה יש לנו להציע לו, משדרות ללקוח כי אנו מבינות מה חסר לו ויש לנו פתרון בשבילו שיאפשר לו לחיות חיים טובים יותר.
המדריך נותן ללקוח חוויה. חוויה של למידה, של הבנה, של התקדמות ושל התנסות. חוויה של עשיה ושל שינוי.
המדריך נותן ללקוח הזדמנות להתנסות במוצר שלך ללא סיכון. הוא אינו צריך להתארגן, לצאת מן הבית, לשלם, להקדיש זמן, להחשף, להתחייב. המדריך נותן ללקוח את האפשרות לנסות משהו חדש מתוך הסביבה הבטוחה שלו ובקצב שלו.
לקוח שחווה חוויה טובה, חוויה שהביאה לו התקדמות ותועלת, חוויה של רכישת ידע שלא היה לו,  חשיבה אחרת על המציאות המוכרת לו- כבר עשה צעד ראשון לקראת רכישה. הוא נותן יותר אמון בך ובמוצר שלך, ויעז  בעז"ה להתקדם לשלב הבא- ליצור קשר, להתעניין, לשאול, לבקש עוד מידע, ואפילו לרכוש. 

צעד ראשון: בחירת הנושא
במדריך שנועד לחשיפה, נתמקד בנושא אחד בלבד!
נבחר נושא שמעסיק את הלקוחות שלנו, מעניין אותם, נושא שהם מחפשים בו ידע ופתרון. נושא שצברת בו מספיק ידע ונסיון כדי להעביר הלאה. והחשוב מכל- נושא שמלהיב אותך, מאתגר אותך, ונותן לך חשק לכתוב עליו.
מלאכת הכתיבה אינה קלה למי שלא מורגל בה, ואם הנושא לא ידבר אליך- מירב הסיכויים הם שהמדריך שלך ישאר בגדר חלום עטוף בנקיפות מצפון.

צעד שני: סיעור מוחות.
קחי דף גדול. התחילי לרשום עליו כל מה שעולה בדעתך לגבי הנושא שבחרת: משפטים, קטעי מידע, דוגמאות, שאלות, טיפים, תרגילים... לא משנה הסדר, לא משנה הסגנון. 
לאחר שמלאת את הדף- השאירי אותו כך. כן, אל תסתערי עדיין על המקלדת. קחי הפסקה, וכל רעיון נוסף שעולה לך- הוסיפי לרשימה.

צעד שלישי: כתיבת הבסיס.
בשלב זה, אני ממליצה לעבור לכתיבה במחשב. אין לך זמן מיותר להעתיק טיוטות, וגם לא סבלנות. נכון? 
התחילי לכתוב. אל תנסי לחפש כותרות מעניינות, פתיחה מושכת, סיום שיגרום ללקוח לפנות אליך. בשלב הראשוני של הכתיבה, עליך להתמקד אך ורק בתוכן: שיהיה כתוב ושיהיה ברור.
התעייפת? נתקעת? 
עצרי כאן, וקחי הפסקה למספר דקות ואפילו למספר שעות. אם עולים לך רעיונות בנתיים- רשמי אותם לעצמך. חשוב שהכתיבה תהיה עבורך חוויה של הנאה, התקדמות ויצירה, ולא עול מייגע שרק צריך לסיים אותו.
סיימת?
ברוך ד'. קחי  הפסקה ליום- יומיים. 

צעד רביעי: עבוד החומר. 
קראי את החומר שכתבת פעם ואפילו פעמיים. האם את מצליחה לתת כותרות? לחלק לפסקאות? למצוא פתיחה מעניינת? מבנה הגיוני? 
אם את מצליחה, נהנית מן העבודה ומרוצה מן התוצאה- מצוין. המשיכי! אבל, אם המלאכה מייגעת ומבלבלת אותך, אם התוצאות לא מצדיקות את הזמן והמאמץ שאת משקיעה- זה הזמן לפנות לעורכת.
תפקידה של העורכת הוא להגיש לקוראים בצורה מושכת ונעימה לקריאה את הידע שלך, ולהנגיש להם בצורה ברורה מושגים חדשים ולא מוכרים. העורכת משתמשת בטכניקות כתיבה שונות ומגוונות ונעזרת בנסיון שצברה על מנת להפוך את החומר שלך לקריא ומעניין. העורכת תוכל למקד אותך בבחירת הנושא, להאיר לך זויות חדשות שלא חשבת עליהן, להבהיר ניסוחים מעורפלים, ולסייע לך ליצור מבנה ברור לחומר. העורכת אף תתקן שגיאות לשון, תחביר ושגיאות הקלדה שחמקו מעיניך. 
הקטע הבא הוא קטע מתוך מדריך שערכתי, בצורתו המקורית:
· קצת פסיכולוגיה: 
· על קצה המזלג מדובר בדרך פשוטה שכל כולה יסודה בהררי קודש מתורתנו הקדושה אבל עם חלוף השנים והירידה הטבעית בכח האמונה והחיבור של הדורות ד' הוריד את הידע הזה לעולם הגויי ומשם קיבלנו מעין שביל עוקף יצר הרע, כך אני מכנה את  הטיפול . 
· פעמים רבות נשים תוהות למה נשמה יהודיה צריכה טיפולים של גויים, איך נותנים לצורף מתחיל לטפל ביהלום נדיר?
כעת, נתבונן באותו קטע במהלך העריכה. השורות המודגשות הן ההכוונה שלי לכותבת:
· קצת פסיכולוגיה: נסי למצוא כותרת קבועה שתופיע בכל פרק לפני ההסבר מתחום הטפול.
· פעמים רבות נשים תוהות בפני: למה נשמה יהודית (אולי להוסיף כמה מילים על מעלתה של הנשמה שלנו?) צריכה להעזר בשיטות טיפול שמקורן בעולם הגויי? איך נותנים לצורף מתחיל-(גוי הוא אפילו לא צורף מתחיל, אולי איכר...)  לטפל ביהלום נדיר?
      על קצה המזלג –אכן, יש לנו  דרך פשוטה וברורה שכל כולה יסודה בהררי קודש,  תורתנו הקדושה. אבל עם חלוף השנים ממתן תורה,  עם הירידה בכח האמונה  והחלשות הקשר בינינו לבין הדורות הקודמים- ד' הוריד את הידע הזה לעולם הגויי. אני מכנה את עולם הטיפול: "שביל עוקף יצר הרע." 
כל בעלת עסק יודעת להעזר בנשות מקצוע בעת הצורך לניהול וקידום העסק שלה: גרפיקאית, מנהלת חשבונות, יועצת עסקית. גם בכתיבת מדריך מקצועי, כדאי להעזר בעורכת על מנת להשביח את המדריך שלך.  

צעד חמישי: קבוצת בקורת
שלחי את המדריך ל 5-10 נשים שאת סומכת עליהן. אלו שיפרגנו לך מכל הלב, אבל יהיו מספיק כנות כדי להעיר לתשומת לבך מה צריך לשפר. בקשי מהן לקרוא ולחוות דעה: האם המדריך מעניין? מביא תועלת? מעורר רצון ללמוד ולשמוע עוד? האם יש מה להוסיף או לשנות?
קראי את התגובות, והפעילי שקול דעת מה נכון עבורך ועבור הקהל אליו פונה המדריך. הוסיפי ושפרי (או מחקי...) לפי הצורך.


כמה מילים על עיצוב גרפי
במדריך המקצועי, העיצוב הגרפי נועד לשרת את התוכן: לתת לקורא חווית קריאה נעימה. יש להשתמש באותיות ברורות ונוחות לקריאה ולהותיר מרווח מספיק בין השורות. 
חשוב שהעיצוב יהיה בקו ברור ונקי מאד, כדי שהלקוח יוכל להתרכז בתוכן.
אל תשכחי את הלוגו שלך, ואת הפרטים ליצירת קשר- בעמוד השער ובעמוד האחרון.
עד כמה להשקיע בגרפיקה? האם המדריך צריך להראות מרשים? התשובה משתנה מעסק לעסק, בהתאם לאופי הלקוחות עמם הוא עובד. אני ממליצה לערוך סקר קטן ולבחון מדריכים של עסקים דומים או כאלו שפונים לקהל דומה, ובהתאם לכך- להחליט עד כמה את צריכה להשקיע. 

רגע, ומה עם השיווק?....
מתי לגעת בכאב של הלקוחה? איפה להסביר לה איזו תועלת תהיה לה מן המוצר שלי? ואיך לגרום לה בסיום הקריאה לפנות אלי?
כפי שהסברתי בהתחלה, מטרתו של המדריך המקצועי היא: לתת ללקוח חוויה. המדריך משמש אותנו בתור תמונה או דוגמית מן המוצר שלנו, ונותן ללקוח הזדמנות לחוות ולהתנסות. 
תארי לעצמך שוקולייטרית, שמצרפת למודעה שלה פרלין אחד לדוגמא. את פותחת את העטיפה, רואה, מריחה, טועמת... תארי לעצמך שאותה שוקולייטרית עומדת לצידך, ותוך כדי טעימה מסבירה לך כמה הפרלין הזה היה חסר לך ואיך קופסת פרלינים תשנה את חייך.  מה היית מרגישה? 
מדריך טוב מכיל 80% חוויה, ו20% שיווק. את השיווק האינטנסיבי נשאיר למודעות, למיילים ולכתבות. במדריך עצמו ניתן לחוויה לדבר במקומנו. נשלב בצורה טבעית וזורמת מעט נגיעה בכאב בהתחלה, תועלת ללקוחה באמצע, והנעה קלה לפעולה בסוף. אפשר גם ליידע פעם- פעמיים על מוצרים נוספים בקצרצרה. (החרוצות שבינינו מוזמנות לעבור פעם נוספת על המדריך שלפניכן ולזהות איפה החבאתי את השיווק.)
לקוח שקיבל חוויה טובה מן המדריך, ישמור אותו בזכרונו ואף ידפיס וישמור אותו לקריאה נוספת. הוא יעיין בו פעמים נוספות, יעביר אותו  הלאה, ויספר עליו  (ועלייך) לאחרים. גם לקוח שלא יצר איתך קשר מיידית וקנה ממך- זוכר את החוויה שנתת לו לטובה,  וכאשר יפגוש פעמים נוספות בפרסומים שלך- יש סיכויים גבוהים שהוא ייתן  בך אמון ועם הזמן ייצור קשר.

אני מאחלת לך הצלחה מרובה בכתיבת המדריך שלך ובעסק בכלל, ומזמינה אותך ליצור קשר עם כל שאלה או התלבטות שעולה במהלך הכתיבה.

